**Vyhlásenie o bezrozpornosti**

Návrh zákona, ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (ďalej len „zákon č. 328/2002 Z. z.“) sa na rokovanie Hospodárskej a sociálnej rady vlády SR predkladá s rozporom s verejnosťou a Novým odborovým zväzom polície.

Pripomienka verejnosti smeruje k tomu, aby sa výpočet dôchodkových dávok výsluhového zabezpečenia neviazal na priemerný starobný dôchodok, ale na dôchodcovskú infláciu alebo priemerné dôchodkového dávky výsluhového zabezpečenia jednotlivých zložiek patriacich do pôsobnosti zákona č. 328/2002 Z. z.

Tejto požiadavke nebolo vyhovené z dôvodu, že akceptáciou návrhu by došlo k situácii, že každý útvar sociálneho zabezpečenia a Vojenský úrad sociálneho zabezpečenia by si zvyšoval dôchodkové dávky výsluhového zabezpečenia z priemerných mesačných súm príslušnej dávky, ktoré vypláca v rámci svojho útvaru, čo nie je z dlhodobého hľadiska v súlade so zabezpečením udržateľnosti osobitného systému sociálneho zabezpečenia ako celku.

Nový odborový zväz polície požadoval zvýšenie materskej zo 70 na 75 percent.

Pripomienka ide nad rámec návrhu a vzhľadom na osobitný spôsob výpočtu materskej v osobitnom systéme si zmena výpočtu materskej vyžaduje dôslednejšie posúdenie, čo nie je možné vykonať v rámci tohto legislatívneho procesu, ktorý je zameraný na valorizáciu dôchodkových dávok výsluhového zabezpečenia. Ministerstvo vnútra sa však nebráni po posúdení s ostatnými útvarmi sociálneho zabezpečenia prehodnotiť výšku a spôsob výpočtu materského.

Okrem vyššie uvedených konkrétnych požiadaviek na zmenu návrhu zákona ministerstvo financií žiadav kontexte vplyvov na dlhodobú udržateľnosť verejných financií prehodnotiť navrhovanú zmenu spôsobu výpočtu valorizácie dôchodkových dávok výsluhového zabezpečenia. Požaduje tiež doplniť predpoklady a výpočet vplyvov na verejné financie a kvantifikovať dlhodobý vplyv návrhu na verejné financie do roku 2070.

Podľa ministerstva vnútra navrhovaná zmena mechanizmu valorizácie dôchodkových dávok výsluhového zabezpečenia spolu s už prijatými opatreniami v rámci osobitného systému sociálneho zabezpečenia policajtov a vojakov v roku 2013 prispeje k dlhodobej stabilizácii osobitných účtov, z ktorých sú tieto dávky vyplácané. Mechanizmus valorizácie je nastavený dlhodobo bez potreby jeho zmeny. Dlhodobý vplyv na verejné financie do roku 2070 nie je však možné hodnoverne kvantifikovať vzhľadom na rôzne vstupné faktory, ktoré môžu v dlhodobom horizonte ovplyvniť stav osobitných účtov, ako je napr. vývoj dôchodcovskej inflácie, prípadne rast služobných platov použitých na výpočet dôchodkových dávok výsluhového zabezpečenia. Pri navrhovanej zmene mechanizmu valorizácie v závislosti na celkovej skutočnej dobe trvania služobného pomeru u výsluhového dôchodku nie je relevantná aktuálna poukazovaná suma tejto dôchodkovej dávky výsluhového zabezpečenia, ale skutočná doba trvania služobného pomeru.